Uber-bestuurder sterf ná motor aan die brand gesteek isDie voorval by Hatfield. Foto: Facebook via Johan Terblanche. Die Uber-bestuurder wat sedert verlede maand in ’n kritieke toestand was nadat sy motor aan die brand gesteek is voor Loftus Versfeld in Pretoria, het aan sy beserings beswyk. Lindelani Mashau se motor is glo deur metertaxibestuurders aan die brand gesteek terwyl hy in die motor was. Uber Suid-Afrika het Maandag gesê hul het ŉ dringende vergadering met die ministers van polisie en vervoer versoek om die voortslepende oorlog tussen Uber- en metertaxibestuurders te bespreek. Uber word daarvan beskuldig dat hy die metertaxi’s se “besigheid steel” en onwettig handeldryf. Samantha Allenberg, Uber se woordvoerder, het gesê hulle is bewus van intimidasie jeens bestuurders, veral by die Gautreinstasies. Sy het bygevoeg dat Uber privaat sekuriteit gereël het om veilige en betroubare op- en aflaaigeleenthede te verseker. Volgens Allenberg wag hulle nog op die ministers se terugvoer. “Geweld en intimidasie teen dié wat tegnologie-apps gebruik, is onaanvaarbaar. Enige situasie waar veiligheid in die gedrang geplaas word, is vir ons onaanvaarbaar.” Allenberg het bygevoeg dat gedrag soos hierdie net weereens bevestig hoekom mense al meer staatmaak op betroubare, veilige alternatiewe soos Uber. Allenberg het gesê Uber-bestuurders het 24 uur per dag toegang tot ŉ plaaslike noodnommer wat hulle kan gebruik indien hulle onveilig voel. “Ons het onlangs ook met verskeie veiligheidsagentskappe en nooddienste ooreenkomste bereik. Ons het ook bykomende reaksiespanne gehuur in die omgewings waar ons bestuurders gevalle van intimidasie aangemeld het,” het Allenberg gesê. “Ons doen alles wat ons kan om te voorkom dat sulke voorvalle plaasvind en om ondersteuning aan die passasiers en bestuurders te bied; ons kan dit egter nie alleen doen nie. Die owerhede en beleidmakers moet saamstaan en help om hierdie aaklige misdade te voorkom en te veroordeel,” het Allenberg gesê. Fikile Mbalula, minister van polisie, het verlede maand gesê metertaxi’s en Uber moet ŉ manier vind om saam te werk en die bloedvergieting en ekonomiese sabotasie stop te sit.